**טיסו** (בצרפתית: **Tissot**) היא יצרנית שעוני יוקרה שווייצרית הנמצא כיום (נכון ל-2023) בבעלות קבוצת סווטש. החברה נוסדה בשנת 1853 על ידי שארל-פליסיאן טיסו ובנו, שארל-אמיל טיסו בעיר לה לוקל בשווייץ.

החברה אינה קשורה לחברת מתיי-טיסו (Mathey-Tissot), אף היא חברת שעונים שווייצרית.

היסטוריה
--------

### הקמה כחברה עצמאית

בשנת 1853 הקימו שארל-פליסיאן טיסו ובנו, שארל-אמיל טיסו, את החברה בעיירה לה לוקל שבקנטון שאטל שבאזור הרי היורה בשווייץ.

טיסו הבן הביע עניין ביצירת שעונים מגיל צעיר, והשניים עבדו כצוות בביתם, אותו הסבו למפעל שעונים קטן. האב שימש כיוצרן של תיבות השעון, בעוד הבן יצר את המנגנונים עצמם. בשנת 1858 עזב טיסו הבן לרוסיה, ונחל הצלחה במכירת שעוני הכיס של החברה ברחבי האימפריה הרוסית. רוסיה הפכה לשוק העיקרי של שעוני טיסו, והמותג הפך פופולרי אפילו בחצר הצאר. בשנת 1885 עבר שארל טיסו, בנו של שארל-אמיל טיסו ונכדו של שארל-פליסיאן טיסו, למוסקבה כדי לנהל את הסניף שהוקם על ידי אביו.

### אומגה,‏ SSIH,‏ ASUAG‏, SMH

בעקבות המשבר הכלכלי העולמי ב-1929 הביאה ההתמוטטות הכלכלית העולמית את שוק השעונים כולו להאטה. בעקבות המשבר הקימו אומגה וטיסו שותפות תחת הנהלתו של פול טיסו-דראג'ה (Paul Tissot-Draguett) שקיבל את הכשרתו בחברת טיסו, והפך למנכ"ל אומגה ב-1930. האיחוד נקרא "חברת תעשיית השעונים השווייצרית" (Société Suisse pour l'Industrie Horlogère) או בקיצור - SSIH. שעוני טיסו-אומגה מתקופה זו נחשבים מבוקשים על ידי אספנים.

ניסיונה הראשון של טיסו כשען רשמי היה ב-1938, כשהחברה תיזמנה מרוצי סקי בוילאר-סור-אולון, סמוך לעיר המקור של החברה בהרי היורה. שעוני טיסו שימשו למדידת מרוצי סקי במורד הגבעה בשווייץ בשנת 1938, ולאחר מכן בגביע דייוויס לשנת 1957.

בשנת 1983 הוקם SSIH-ASUAG, התאגיד הכללי של תעשיית השעונים השווייצרית (Allgemeine Schweizerische Uhrenindustrie Aktiengesellschaft), או בקיצור ASUAG. החברה שימשה כחברת האחזקות של חלקים משמעותיים מתעשיית השעונים השווייצרית, שנקראה אז "החברה השווייצרית למיקרו-אלקטרוניקה וייצור שעונים" (Société Suisse de Microélectronique et d’horlogerie) ובקיצור, SMH.

### כחברת בת של סווטש

בשנת 1998 שינתה SMH את שמה לקבוצת סווטש. חברת טיסו המשיכה את פעילותה מלה לוקל בשווייץ, ושיווקה את שעוניה ב-160 מדינות. שעוני טיסו מסווגים על ידי קבוצת סווטש כשעוני ביניים (בין שעונים זולים לשעוני יוקרה).

טיסו היא חברת מדידת הזמן הרשמית של אליפויות עולם במרוצי אופניים, מרוצי אופנועים, תחרויות סיף, הוקי קרח, וכן הלאה. טיסו הייתה ספונסרית של קבוצות הפורמולה 1 לוטוס, רנו וסאובר. בעבר הספיקו שעוני עצר ידניים למדידת זמן רשמית במרוצים, אך כיום יצרני השעונים יוצרים מנגנוני מדידת זמן מדויקים יותר שיתוף עם הגופים המפקחים על ענפי הספורט. במרוצי אופניים למשל, מסייעים חיישנים המותקנים על האופניים עצמן, כמו גם על המסלול, ומחוברים יחד למערכת מחשב, שמציגה נתוני מהירות וביצועים.

מוטו וסיסמה
-----------

המוטו של טיסו היא "מחדשים כמסורת" (Innovators by Tradition), וסיסמת השיווק שלה היא "ערך של זהב במחיר של כסף" (gold value at silver price).

חידושים והמצאות
---------------

טיסו הייתה הראשונה לייצר שעון כיס בייצור המוני, את שעון הכיס הראשון שהציג שני אזורי זמן במקביל (1853) ואת השעון האנטי-מגנטי הראשון (1929/1930). טיסו הייתה גם הראשונה שייצרה שעון יד אנטי-מגנטי בשנות ה-30 המוקדמות. ב-1971 הייתה טיסו לחברה הראשונה שייצרה שעונים מפלסטיק (פטנט 2001 משנת 1971), אבן (גרניט אלפינית (RockWatch ב-1985), אם הפנינה (the Pearl watch ב-1987) ועץ (the Wood watch ב-1988).

ב-1999 הציגה טיסו את ה-"T-Touch", שהיה השעון הראשון בעל מסך מגע, שלו גבישי ספיר רגישים למגע ובעזרתם ניתן לשלוט בפונקציות שונות של השעון, כולל מצפן, ברומטר, מד גובה ומדחום. נכון לשנת 2014 הכילו שעוני T-Touch Expert Solar ו-T-Touch Lady Solar‏ 25 פונקציות.

קישורים חיצוניים
----------------

ויקישיתוף מדיה וקבצים בנושא **טיסו** בוויקישיתוף
* אתר האינטרנט הרשמי של טיסו
* טיסו, ברשת החברתית פייסבוק

* טיסו, ברשת החברתית אקס (טוויטר)

* טיסו, ברשת החברתית אינסטגרם

הערות שוליים
------------

1. ↑  "Company Overview of Tissot SA". *www.bloomberg.com*.
2. 1 2 3  "Tissot: The Brand". Tissot. אורכב מ-המקור ב-2 בדצמבר 2014. נבדק ב-10 בדצמבר 2014. `{{cite web}}`:  (עזרה)
3. 1 2 3 4 5  Estelle Fallet (2002). *The Story of a Watch Company* (PDF). Tissot. ISBN 2-940333-00-9.
4. ↑  "A LOOK BACK AT TISSOT." Montres Publiques, 07/26/2021,
5. 1 2  "Tissot Official Website: History". Tissot.
6. ↑  "Tissot watches, Innovation Since 1853". *First Class Watches*.
7. ↑  "From SSIH to Swatch Group: The rescue of the Swiss watch industry". *Watchmaster*. נבדק ב-26 בספטמבר 2023. `{{cite web}}`:  (עזרה)
8. ↑  "A Brief Tour of Tissot". *Superwatchman*. Superwatchman AB. נבדק ב-26 בספטמבר 2023. `{{cite web}}`:  (עזרה)
9. ↑  "Middle Range watches – (Tissot, Balmain, Certina, Mido, Hamilton, Calvin Klein)". *The Swatch Group*. אורכב מהמקור ב-22 באפריל 2018. `{{cite web}}`:  (עזרה)תחזוקה - ציטוט: unfit URL (link)
10. ↑  "Cycling". *Swiss Timing*.
11. ↑  "Tissot — The "Innovator By Tradition"". *Swiss Watch Brand*. 2018-03-30.
12. ↑  "Tissot® official website". *Tissot Watches*.
13. ↑  "THE 1-MINUTE HISTORY OF ANTI-MAGNETIC WATCHES." Montres Publiques, 12/06/2019,
14. ↑  "The New Tissot T-Touch Expert Solar". Anytime Watches. 14 בנובמבר 2014. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb11375557t (data)
* GND: 5557121-9
* HDS: 041957
* LCCN: n2006014667
* VIAF: 3154159248251804870000
* WorldCat: lccn-n2006014667

 |